**Fetlar** (norrønt: *Fætilar*; skotsk: *Fetlar*) er en av de nordlige øyene som utgjør Shetlandsøyene i Skottland. Med sitt areal på 40,78 km² er øya den tjuefemte største i øygruppen. Fetlar har en befolkning på rundt 61 i henhold til folketellingen av 2011.

Det fremste tettstedet er Hubie på sørkysten av øya. Fetlar har fergeforbindelser fra Hamars Ness til Gutcher på Yell og Belmont på Unst.

Etymologi
---------

Fergeterminalen i Hamars Ness på Fetlar.  Foto: Ken Craig (2007) 
Fetlar og *Fætilar* har tilsynelatende ukjent betydning og opphav. Det er tre øynavn på Shetland av ukjent og muligens før-keltisk og før-norrøn opprinnelse: Fetlar, Unst og Yell. De eldste registrerte formene av disse tre navnene har norrøne betydninger: *Fetlar* er flertall av *fetill* i betydningen «skulderstropper», *Omstr* er «kornstabel», og *í Ála* er fra *ál* som betyr «dyp fure». Disse beskrivelsene er imidlertid neppe åpenbare som øynavn, og er sannsynligvis tilpasninger av et før-norrøne språk. Dette kan ha vært piktisk navn, men det er ingen klare bevis for dette. Haswell-Smith antyder en kreativ betydning av «velstående land» og at øyas navn kan bety «to øyer festet sammen» av Funzie Girt (en lang, forhistorisk mur som deler øya i to). Øya ble registrert som «Fötilør» i 1490, og som «Pheodor Oy» i 1654.

Geografi og geologi
-------------------

Fetlar har en veldig kompleks geologi, inkludert gneis i vest, metamorfosert gabbro og fyllitt og kaolinitt. Det er også antigoritt og kleberstein her. Talk ble utvunnet her. Øst på øya er en del av ofiolittkomplekset til Shetland (en del av havbunnsskorpen og den underliggende øvre mantelen som har blitt løftet opp og eksponert over havet).

Fetlar er omgitt av en rekke små øyer, spesielt i sundet mellom Fetlar og Unst. Disse inkluderer i nord: Daaey, Haaf Gruney, Sound Gruney, Urie Lingey og Uyea; og mot vest: Hascosay og Linga.

Øya er atskilt fra Hascosay og Yell av sundet Colgrave Sound. Mye lenger sør ligger Out Skerries og Whalsay.

Referanser
----------

1. ↑  Anderson (1873), forord
2. ↑  Intet direkte sammenlignbart norsk stedsnavn. Det nærmeste er kanskje *Fet*, fra norrønt *fit* i betydning «flat», jf. Sandnes, Jørn; Stemshaug, Jørn (2007): *Norsk Stadnamnleksikon*, 4. utg. Det Norske Samlaget, s. 143
3. ↑  National Records of Scotland (15. august 2013): «Appendix 2: Population and households on Scotland's Inhabited Islands» (PDF). Statistical Bulletin: 2011 Census: First Results on Population and Household Estimates for Scotland Release 1C (Part Two) Arkivert 23. februar 2014 hos Wayback Machine. (PDF) (Report). SG/2013/126.
4. ↑  Shetlands Islands Council. Ferry Services. «Routes and Destinations» Arkivert 26. oktober 2013 hos Wayback Machine.. (en)
5. ↑  Gammeltoft (2010), s. 17
6. ↑  Gammeltoft (2010), s. 19-20
7. ↑  Gammeltoft (2010), s. 9
8. ↑   «Norn», *Shetlopedia* (krever registrering)
9. 1 2   Haswell-Smith (2004), s. 471-474
10. ↑   Haswell-Smith (2004), s. 473
11. ↑  Se kart: *Orcadum et Schetlandiae Insularum accuratissima descriptio*. Blaeu Atlas of Scotland, 1654
12. ↑  Gillen, Con (2003): *Geology and Landscapes of Scotland*, Terra Publishing, s. 90-91

Litteratur
----------

* Anderson, Josep, red. (1873): *The Orkneyinga Saga*. Overs. Jón A. Hjaltalin & Gilbert Goudie. Edinburgh. Edmonston and Douglas. *The Internet Archive*
* Haswell-Smith, Hamish (2004): *The Scottish Islands*. Edinburgh: Canongate. ISBN 978-1-84195-454-7.
* Gammeltoft, Peder (2010): «Shetland and Orkney Island-Names – A Dynamic Group», *Northern Lights*, Northern Words. Selected Papers from the FRLSU Conference, Kirkwall 2009, red. Robert McColl Millar.

Eksterne lenker
---------------

(en) Fetlar – kategori av bilder, video eller lyd på Commons


* Samfunnsnettsted for Fetlar

|  |  |
| --- | --- |
| Oppslagsverk/autoritetsdata | Vision of Britain **·** VIAF **·** LCCN **·** GeoNames
 |